ПРЕДЛОЖЕНИЕ

от д-р Иван Тодоров Иванов – Кмет на Община Севлиево

Относно: Приемане на Правилник  за организацията и дейността на общинско предприятие „Озеленяване и благоустройство“  - гр.Севлиево

Предлагам да бъде приет Правилник за организацията и дейността на общинско предприятие „Озеленяване и благоустройство“  - гр.Севлиево

Мотиви:
Причините, налагащи приемане на Правилник за организацията и дейността на общинско предприятие „Озеленяване и благоустройство“  - гр.Севлиево:
Съгласно писмо № 9104-80/13.04.2018г. на Министерството на труда и социалната политика, относно издадено решение на Ръководителя на УО на ОП РЧР 2014 - 2020, проектно предложение „Създаване на социално предприятие за озеленяване и благоустройство в Община Севлиево ” по Оперативна програма „Развитие на човешките ресурси“ 2014-2020, приоритетна ос 2“ Намаляване на бедността и насърчаване на социалното включване“, процедура В005М90Р001-2.010 „Развитие на социалното предприемачество“ е одобрено за финансиране. Дейността на проекта е създаване общинско предприятие за озеленяване и осигуряване на субсидирана заетост на 14 безработни лица за срок от 12 месеца.

Цели, които се поставят:
Създаване на правила относно структурата, организацията и дейността на общинско предприятие „Озеленяване и благоустройство“ - гр.Севлиево.

Финансови и други средства, необходими за прилагането на правилника:
За прилагането на правилник  за организацията и дейността на общинско предприятие „Озеленяване и благоустройство“  - гр.Севлиево се отпуска безвъзмездна финансова помощ, съгласно Административен договор за предоставяне на безвъзмездна финансова помощ по ОП РЧР, процедура чрез подбор на проекти BG05М9ОР001-2.010 „Развитие на социалното предприемачество” № от ИСУН – BG05M9OP001-2.010-0465-C01.

Очаквани резултати от прилагането:
Създаване на нормативна уредба, в която да са регламентирани структурата, организацията и дейността на общинско предприятие „Озеленяване и благоустройство“ - гр.Севлиево, въз основа на които да се развива и контролира дейността на общинската предприятие.

Анализ за съответствие с правото на Европейския съюз:
Настоящият проект на правилник за организацията и дейността на общинско предприятие „Озеленяване и благоустройство“ - гр.Севлиево е в съответствие с нормативните актове от по-висока степен, както и с тези на европейското законодателство.
На основание чл. 26, ал. 3 от Закона за нормативните актове настоящият проект на правилник за организацията и дейността на общинско предприятие „Озеленяване и благоустройство“  - гр.Севлиево  е публикуван на интернет страницата на Община Севлиево www.sevlievo.bg на 29.06.2018 г. и в срок до 30.07.2018 г. включително предложения и становища относно проекта се приемат на следния e-mail: sevlievo@sevlievo.bg или в Центъра за информация и услуги на гражданите на Община Севлиево на адрес: гр. Севлиево, пл. ”Свобода” № 1.

ПРОЕКТ

П Р А В И Л Н И К

ЗА ОРГАНИЗАЦИЯТА НА ДЕЙНОСТТА НА ОБЩИНСКО ПРЕДПРИЯТИЕ „ОЗЕЛЕНЯВАНЕ И БЛАГОУСТРОЙСТВО“ - ГР. СЕВЛИЕВО
/Приет с Решение № ..................../

РАЗДЕЛ I
ОБЩИ ПОЛОЖЕНИЯ
	Чл.1(1) Този правилник урежда предмета на дейност, структура, управление и организация на работа в общинско предприятие с наименование „Озеленяване и благоустройство“ гр. Севлиево, наричано по-нататък за краткост в настоящия Правилник „Общинското предприятие”, както и реда, условията за ползване на предоставеното му общинско имущество. 
	(2) Общинското предприятие „Озеленяване и благоустройство“ - гр. Севлиево се създава на основание чл. 52 и чл. 53 от Закона за общинската собственост - по одобрен проект “Създаване на социално предприятие за озеленяване и благоустройство в Община Севлиево”, който се осъществява с финансовата подкрепа на Оперативна програма „Развитие на човешките ресурси” 2014-2020 г., съфинансирана от Европейския социален фонд на Европейския съюз. 
	(3) Общинското предприятие управлява общинско имущество за задоволяване на потребностите на населението, като има за основна цел постигане на измеримо, положително социално въздействие, а не генериране на печалба. Дейностите са насочени към подобряване на качеството на живот на уязвимите групи и за осигуряване изпълнението на общинските дейности по благоустрояване и озеленяване, за да се постигне социална възвръщаемост. 
	(4) Общинското предприятие се преобразува и закрива с решение на Общински съвет - Севлиево, по предложение на Кмета на Община Севлиево. 
	(5) Общинското предприятие осъществява дейността си в съответствие с нормите на Закона за общинската собственост, Решенията на Общинския съвет и действащите в Община Севлиево локални правила, както и заповедите на Кмета на общината. 
	(6) Управителя на общинското предприятие е второстепенен разпоредител с бюджетни средства по бюджета на Община Севлиево. 

РАЗДЕЛ ІІ
 ПРЕДМЕТ НА ДЕЙНОСТ
	
	Чл.2 Общинско предприятие „Озеленяване и благоустройство“ - гр. Севлиево е със седалище: 
гр. Севлиево, ул. Стефан Пешев № 90.
	Чл.3 Предметът на дейност на общинското предприятие е озеленяване и благоустройство на територията на Община Севлиево.
	(2) Всички дейности съобразени с разписаните в чл. 53 от ЗОС дейности по поддръжка на обекти на техническата инфраструктура – общинска собственост, както и предоставяне на свързаните с тях услуги за населението. 
	(3) Осигуряване на оптимална заетост на наетите лица от целевите групи- интеграция на уязвими групи и подкрепа за заетост на неактивни и/или безработни лица. 
	Чл.4 Допълнителни дейности може да се възлагат с решение на Общински съвет - Севлиево или със Заповед на Кмета на общината. 

РАЗДЕЛ ІІІ
 СТАТУТ И ФИНАНСИРАНЕ НА ДЕЙНОСТТА
	Чл.5 Общинското предприятие се финансира от Оперативна програма „Развитие на човешките ресурси” 2014-2020 г., като след приключване на срока на действие на проекта, финансирането е от общинския бюджет. Средствата са за: 
- Възнаграждения и осигуровки ; 
- Закупуване на стоки, материали, и други; 
- Текущ ремонт /смр/ и поддръжка на материалната база – сгради, машини ; 
- Допълнителни и съпътстващи дейности. 
	Чл.6 (1) Предвидените средства се ползват по предназначение, съгласно одобрения по проекта от УО бюджет на общинското предприятие.
	(2) След изтичане срока на проекта, за осъществяване дейността на Общинско предприятие „Озеленяване и благоустройство“ - гр. Севлиево:
1. Предоставят се средства от общинския бюджет в размер, определен с решение на Общинския съвет в рамките на утвърдения от общинския съвет бюджет.
2. Общински съвет - Севлиево утвърждава ежегодно план-сметка за приходите и разходите на Общинско предприятие “Озеленяване и благоустройство“ – гр. Севлиево.
3. След приемане и утвърждаване на план-сметката, общината превежда ежемесечни субсидии по бюджетната сметка на Общинско предприятие “Озеленяване и благоустройство” - гр. Севлиево, считано от началото на календарната година.
4. Бюджетните средства се използват само по предназначение, съгласно одобрения бюджет на Общинско предприятие “Озеленяване и благоустройство” - гр. Севлиево за съответната година.
5. При възникване на необходимост, Общинския съвет със свое решение, може да подпомага Общинско предприятие “Озеленяване и благоустройство” - гр. Севлиево с финансови средства за дейности, свързани със задоволяване на потребностите на общината и населението, който се
отпускат за определен срок и при условия, определени с решение на Общинския съвет.
	6. В края на бюджетната година, съобразно резултатите от дейността на Общинско предприятие “Озеленяване и благоустройство” - гр. Севлиево с решение на Кмета на Общината, по предложение на директора на ОП, работниците и служителите му могат да се стимулират материално. Разпределението се извършва със заповед на Кмета на Общината.
(3) Общинско предприятие „Озеленяване и благоустройство“ - гр. Севлиево представя за дейността си отчет пред Кмета на Общината и съставя отчет за касово изпълнение на бюджета, баланс, оборотна ведомост, синтетична и аналитична информация в срокове, определени от първостепенния разпоредител.
	(4) Общинско предприятие „Озеленяване и благоустройство“ - гр. Севлиево има печат, Единен идентификационен код по БУЛСТАТ, бюджетна банкова сметка и набирателни сметки, открити със съгласието на първостепенния разпоредител. Финансовите взаимоотношения и всички въпроси по дейността се уреждат със заповеди на Кмета на Общината.
	Чл.7 Счетоводството на общинското предприятие се извършва от счетоводител назначен в предприятието, който осъществява счетоводната дейност съгласно изискванията на Закона за счетоводството и утвърдена счетоводна политика на Община Севлиево. Предприятието води отделна аналитична отчетност за приходите и разходите си. 
	Чл.8. (1) Всички разходи на Общинско предприятие “Озеленяване и благоустройство” - гр. Севлиево се извършват съгласно Единната бюджетна класификация.
	        (2) Промени в одобрения бюджет се извършват в рамките на възможностите за корекция на бюджета и по ред, регламентиран със Закона за държавния бюджет на Република България за съответната година, Закона за публичните финанси и Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево, въз основа на мотивирано предложение от управителя на Общинско предприятие “Озеленяване и благоустройство” - гр. Севлиево.
	Чл.9 Предоставеното и придобито в резултат на дейността на Общинско предприятие “Озеленяване и благоустройство” - гр. Севлиево имущество е общинска собственост и за него се прилага Закона за общинската собственост и другите нормативни актове в тази област.

РАЗДЕЛ ІV
ОРГАНИ ЗА УПРАВЛЕНИЕ И КОНТРОЛ НА ДЕЙНОСТТА НА ОБЩИНСКО ПРЕДПРИЯТИЕ “ ОЗЕЛЕНЯВАНЕ ” - ГР. СЕВЛИЕВО. ЧИСЛЕНОСТ

	Чл.10 Методическото ръководство и контрол на общинското предприятие се осъществява от Кмета на общината със съдействието на общинската администрация. 
	Чл.11 (1) Числеността на персонала на ОП "Озеленяване и благоустройство" - гр. Севлиево е 19 броя, в т. ч. управител.
 	(2) Общинското предприятие се управлява и представлява от Управител, който се назначава и освобождава от Кмета на общината при спазване правилата на Кодекса на труда. 
	(3) Длъжностно и поименно щатно разписание на персонала на Общинско предприятие “Озеленяване и благоустройство” - гр. Севлиево се изготвя от управителя и се утвърждава от Кмета на Община Севлиево.
	Чл.12 (1) Общинско предприятие “Озеленяване и благоустройство” - гр. Севлиево се ръководи от управител.
	(2) Управителя на Общинско предприятие “Озеленяване и благоустройство” - гр. Севлиево:
	1. Организира, ръководи и контролира цялостната дейност на Общинско предприятие “Озеленяване и благоустройство” - гр. Севлиево, при спазване изискванията на действащото законодателство и приетите от Общински съвет - Севлиево програми, наредби и решения.
	2. Представлява Общинско предприятие “Озеленяване и благоустройство” - гр. Севлиево и осъществява непосредствени връзки със специализираните и функционални звена на Община Севлиево, Общински съвет - Севлиево, ведомствата и други заинтересовани органи, служби и организации.
	3. Разработва и утвърждава Правилник за вътрешния ред на общинското предприятие, в който се съдържат специфични разпоредби за организация на дейността на предприятието.
	4.  Разработва вътрешни правила за дейността на предприятието.
	5. Управителя е работодател във всички трудово-правни отношения с работниците и служителите на Общинско предприятие “Озеленяване и благоустройство” - гр. Севлиево. Управителя назначава и освобождава наетите лица. Утвърждава длъжностните им характеристики, съгласно одобрената численост и длъжностно разписание на общинското предприятие, при спазване изискванията на Кодекса на труда, Вътрешни правила за дейността му и други действащи нормативни актове, след съгласуване с Кмета на Общината.
	6. Координира работата на служителите на общинското предприятие, преглежда и ревизира тяхната работа, разпределя и делегира задачи и отговорности на служителите на предприятието, упражнява оперативен контрол на задачите на членовете на екипа,    съблюдава изпълнението на времевите графици, контролира отчетността, проверява и наблюдава работата на доставчиците и изпълнителите.
	7. Съгласува изпълнението на дейността на Общинско предприятие “Озеленяване и благоустройство” - гр. Севлиево с Кмета на общината.
	8. Изготвя и представя в дирекция "Финанси" в Община Севлиево периодични (месечни, тримесечни и годишни) финансови отчети и изискуемата информация, съгласно указания на Министерство на Финансите.
	9. Отговаря за законосъобразното и целесъобразно разходване на бюджета на предприятието.
	10. Организира ефективното използване, управление и опазване на имуществото на предприятието.
	11. В изпълнение на своите правомощия, управителя на Общинско предприятие “Озеленяване и благоустройство” - гр. Севлиево издава заповеди.
	12. Организира, ръководи и провежда необходимите за дейността на Общинско предприятие “Озеленяване и благоустройство” - гр. Севлиево обществени поръчки, търгове и други процедури по реда на Закона за обществените поръчки, Закона за общинската собственост, както и други действащи нормативни актове.
	13. Разработва Правила за работна заплата в съответствие с нормативната уредба, които се представят за съгласуване в дирекция "Финанси" в Община Севлиево и се утвърждават от Кмета на общината.
	Чл.13 Управителят управлява предоставеното му общинско имущество ефективно и с грижа на добър стопанин. 
	Чл.14 Не може да бъде управител на Общинско предприятие “Озеленяване и благоустройство” - гр. Севлиево лице, което:
1. от свое или от чуждо име извършва конкурентна търговска дейност;
2. заема длъжност в търговски дружества с общинско имущество;
3. е лишено с присъда или административно наказание от право да заема материално-отчетническа длъжност до изтичане срока на наказанието;
4. е общински съветник.

Организационно – управленската структура на предприятието е: 
• Управител; 
• Счетоводител; 
• Технически сътрудник; 
• Наставник- 2 бр.; 
• Работници-14 бр. 

ПРЕХОДНИ И ЗАКЛЮЧИТЕЛНИ РАЗПОРЕДБИ

	§1. Правилникът се приема на основание чл. 21 ал. 1 т. 23, във връзка с чл. 17 ал. 1 т. 1 от ЗМСМА и съгласно чл. 52, ал. 2, ал. 3, ал. 4 и чл. 53 от Закона за общинската собственост. 
	§2. Контролът по изпълнението на този правилник се осъществява от Кмета на Община Севлиево. 
	§3.Изменения и допълнения в правилника се правят с решение на Общински съвет – Севлиево. 
	§4. Общински съвет – Севлиево възлага на Кмета на общината да взема решения по неуредени в настоящия правилник въпроси, с които е сезиран от Управителя на общинското предприятие. 
	§5. Правилникът е приет с Решение № … от Протокол № …..г. . на Общински съвет – Севлиево и влиза в сила от датата на Решението.

29.06.2018 г. 									КМЕТ:   /п/    				                         					/д-р Иван Иванов/